Foto’s: Onnie se kar ploeg in skoolgebouDie onderwyser het Woensdagmiddag in die personeelkamer se muur ingeploeg (Foto: Verskaf) ŉ Doodnormale skooldag by Kopanang Secondary School in Emalahleni (Witbank), Mpumalanga, is op sy kop gekeer toe ŉ onderwyser met sy Mercedes-Benz in die personeelkamer vasgejaag het. Twee onderwysers en twee leerders is in die proses beseer. Volgens Jasper Zwane, woordvoerder van die departement van onderwys in Mpumalanga, het die voorval Woensdagmiddag plaasgevind. “Volgens voorlopige inligting het die betrokke onderwyser per ongeluk in die gebou ingery,” bevestig Zwane. In foto’s wat op sosiale media gedeel is, is dit duidelik hoe die muur verkrummel het nadat die motor daardeur gebars het. Twee leerders en twee onderwysers is in die voorval beseer (Foto: Verskaf) Twee assistent-onderwysers en twee leerders is beseer. Hulle is met die Mpumalanga se provinsiale nooddienste se ambulanse na die naaste hospitaal geneem. Dit is nog nie duidelik hoe ernstig hulle beseer is nie. Volgens Zwane sal Bonakele Majuba, LUR vir onderwys in Mpumalanga, Donderdagoggend die skool besoek om meer inligting rondom die omstandighede van die voorval te kry. Vandaar sal die besluit geneem word of dit wel ŉ ongeluk was en dan sal die onderwyser se lot bepaal word. Volgens die departement blyk dit om ‘n ongeluk te wees (Foto: Verskaf) Die beseerdes is na die naaste hospitaal gehaas (Foto: Verskaf) Dit is nog nie duidelik hoe ernstig die beseerdes beseer is nie (Foto: Verskaf)